CELEX: 52012PC0041
Language: mt
Date: 2012-02-07
Title: Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea

|
			
		
		
		52012PC0041
		
			Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea /* COM/2012/041 final - 2012/0019 (COD) */
			
				
		
		
			
			   	MEMORANDUM TA’ SPJEGAZZJONI
1.           KUNTEST TAL-PROPOSTA
Fit-28 ta’ Lulju 2011, il-Korp
għas-Soluzzjoni tat-Tilwim (“DSB”) tal-Organizzazzjoni Dinjija
tal-Kummerċ ("WTO") adotta r-Rapport tal-Korp tal-Appell u
r-Rapport tal-Bord kif immodifikat permezz tar-Rapport tal-Korp tal-Appell
fil-każ “Il-Komunitajiet Ewropej – Miżuri Definittivi ta’
Anti-dumping fuq Ċerti Qfieli tal-Ħadid jew tal-Azzar
miċ-Ċina”[1]
(“Ir-Rapporti”). 
Fir-Rapporti nstab, inter alia, li
l-Artikolu 9(5) tar-Regolament tal-Kunsill (KE) Nru 1225/2009 tat-30 ta’
Novembru 2009 dwar il-protezzjoni kontra l-importazzjonijiet li huma
l-oġġett ta’ dumping minn pajjiżi mhux membri tal-Komunità
Ewropea (“ir-Regolament Bażiku dwar l-Anti-Dumping”)[2] kien inkonsistenti mal-Artikoli
6.10, 9.2 u 18.4 tal-Ftehim dwar l-Anti-Dumping tad-WTO u l-Artikolu XVI:4
tal-Ftehim tad-WTO. L-Artikolu 9(5) tar-Regolament Bażiku dwar
l-Anti-dumping jistipula li produtturi esportaturi individwali f’pajjiżi
b’ekonomija mhux tas-suq li ma jirċevux trattament ta’ ekonomija tas-suq
skont l-Artikolu 2(7)(c) tar-Regolament Bażiku dwar l-Anti-Dumping se
jkunu soġġetti għal rata ta' dazju fil-pajjiż kollu sakemm
dawn l-esportaturi ma jistgħux juru li huma jissodisfaw il-kondizzjonijiet
għat-trattament individwali stabbiliti fl-Artikolu 9(5) tar-Regolament
Bażiku dwar l-Anti-Dumping (“is-sejba tad-DSB dwar l-Artikolu 9(5)
tar-Regolament Bażiku dwar l-Anti-Dumping”).
Fit-18 ta’ Awwissu 2011 l-Unjoni Ewropea
nnotifikat lid-DSB li biħsiebha timplimenta r-rakkomandazzjonijiet u
d-deċiżjonijiet tad-DSB f’din it-tilwima b’mod li tirrispetta
l-obbligi tagħha fir-rigward tad-WTO. 
Fid-19 ta’ Jannar 2012 l-Unjoni Ewropea u
ċ-Ċina qablu li l-perjodu raġonevoli ta’ żmien
għall-implimentazzjoni tar-rakkomandazzjonijiet u
d-deċiżjonijiet tad-DSB tkun 14-il xahar u ġimgħatejn minn
dakinhar li d-DSB jadotta r-rapporti. Il-perjodu raġonevoli ta’ żmien
għalhekk se jiskadi fit-12 ta’ Ottubru 2012.
L-għan ta’ din il-proposta
leġiżlattiva huwa li timplimenta r-rakkomandazzjonijiet tad-DSB u
d-deċiżjonijiet dwar l-Artikolu 9(5) tar-Regolament Bażiku dwar
l-Anti-Dumping.
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
Mhux
applikabbli.
3.           L-ELEMENTI LEGALI
TAL-PROPOSTA
·                        
Bażi legali
Il-bażi legali għal din il-proposta
hija l-Artikolu 207(2) tat-Trattat dwar il-Funzjonament tal-Unjoni Ewropea, li
skontu l-Parlament Ewropew u l-Kunsill, li jaġixxu permezz ta’ regolamenti
f’konformità mal-proċedura leġiżlattiva ordinarja, għandhom
jadottaw il-miżuri li jiddefinixxu l-qafas għall-implementazzjoni
tal-politika kummerċjali komuni. 
Din il-proposta temenda r-Regolament
tal-Kunsill (KE) Nru 1225/2009, ir-Regolament Bażiku dwar l-Anti-Dumping
li kien ibbażat fuq id-dispożizzjoni ekwivalenti tat-Trattat li
jistabbilixxi l-Komunità Ewropea, jiġifieri l-Artikolu 133.
·                        
Il-Prinċipju tas-Sussidjarjetà
Skont l-Artikolu 3(1)(e) tat-Trattat dwar
il-Funzjonament tal-Unjoni Ewropea, il-proposta taqa’ taħt il-kompetenza
esklużiva tal-Unjoni. Għaldaqstant, il-prinċipju
tas-sussidjarjetà ma japplikax.
·                        
Il-Prinċipju tal-Proporzjonalità
Il-proposta hija konformi mal-prinċipju
tal-proporzjonalità.
·                        
L-Għażla tal-Istrumenti
L-istrument propost: Regolament tal-Parlament
Ewropew u tal-Kunsill.
Mezzi oħra ma jkunux adegwati
minħabba r-raġuni li ġejja: Regolament irid jiġi emendat
b’Regolament.
4.           IMPLIKAZZJONI BAĠITARJA

Mhux applikabbli.
5.           ELEMENTI FAKULTATTIVI 
Mhux applikabbli.
2012/0019 (COD)
Proposta għal
REGOLAMENT TAL-PARLAMENT EWROPEW U
TAL-KUNSILL
li jemenda r-Regolament tal-Kunsill (KE) Nru
1225/2009 tat-30 ta’ Novembru 2009 dwar il-protezzjoni kontra
l-importazzjonijiet li huma l-oġġett ta' dumping minn pajjiżi
mhux membri tal-Komunità Ewropea
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidrat it-Trattat dwar il-Funzjonament
tal-Unjoni Ewropea, u b’mod partikolari l-Artikolu 207 tiegħu,
Wara li kkunsidra r-Regolament tal-Kunsill
(KE) Nru 1515/2001 fuq il-miżuri li jistgħu jittieħdu
mill-Komunità wara rapport adottat mill-Korp għas-Soluzzjoni tat-Tilwim
tad-WTO dwar kwistjonijiet fuq anti-dumping u anti-sussidji.
Wara li kkunsidraw il-proposta li saret
mill-Kummissjoni Ewropea,
Wara li l-abozz tal-att leġiżlattiv
ingħadda lill-Parlamenti nazzjonali,
Filwaqt li jaġixxu skont
il-proċedura leġiżlattiva ordinarja,
Billi:
(1)              
Fit-28 ta’ Lulju 2011, il-Korp għas-Soluzzjoni
tat-Tilwim (“DSB”) tal-Organizzazzjoni Dinjija tal-Kummerċ
("WTO") adotta r-Rapport tal-Korp tal-Appell u r-Rapport tal-Bord kif
immodifikat permezz tar-rapport tal-Korp tal-Appell fil-każ
“Il-Komunitajiet Ewropej – Miżuri Definittivi ta’ Anti-dumping fuq
Ċerti Qfieli tal-Ħadid jew tal-Azzar miċ-Ċina”[3] (“Ir-Rapporti”). 
(2)              
Fir-Rapporti nstab, inter alia, li
l-Artikolu 9(5) tar-Regolament tal-Kunsill (KE) Nru 1225/2009 tat-30 ta’
Novembru 2009[4]
dwar il-protezzjoni kontra l-importazzjonijiet li huma l-oġġett ta’
dumping minn pajjiżi mhux membri tal-Komunità Ewropea (“ir-Regolament
Bażiku dwar l-Anti-Dumping”) kien inkonsistenti mal-Artikoli 6.10, 9.2 u
18.4 tal-Ftehim dwar l-Anti-Dumping tad-WTO u l-Artikolu XVI:4 tal-Ftehim
tad-WTO (“is-sejba tad-DSB dwar l-Artikolu 9(5) tar-Regolament Bażiku dwar
l-Anti-Dumping”). L-Artikolu 9(5) tar-Regolament Bażiku dwar
l-Anti-dumping jistipula li produtturi esportaturi individwali f’pajjiżi
b’ekonomija mhux tas-suq li ma jirċevux trattament ta’ ekonomija tas-suq
skont l-Artikolu 2(7)(c) tar-Regolament Bażiku dwar l-Anti-Dumping se
jkunu soġġetti għal rata ta' dazju fil-pajjiż kollu sakemm
dawn l-esportaturi ma jistgħux juru li huma jissodisfaw il-kondizzjonijiet
għat-trattament individwali (“TI”) stabbiliti fl-Artikolu 9(5)
tar-Regolament Bażiku dwar l-Anti-Dumping.
(3)              
Il-Korp tal-Appell sab li l-Artikolu 9(5)
tar-Regolament Bażiku dwar l-Anti-Dumping stabbilixxa preżunzjoni li
l-produtturi esportaturi qed joperaw f’pajjiżi b’ekonomija mhux tas-suq
mhumiex intitolati għal trattament individwali, iżda sabiex
jikkwalifikaw għal trattament bħal dan, dawn iġorru l-piż
li juru li huma jissodisfaw il-kriterji ta’ dan it-test. Skont il-Korp
tal-Appell, l-ebda bażi legali għal tali preżunzjoni ma hija
prevista fil-ftehimiet koperti tad-WTO. 
(4)              
Madankollu, il-Korp tal-Appell ċċara li
biex jiġi stabbilit jekk marġni tad-dumping wieħed u dazju ta’
anti-dumping wieħed għal numru ta’ esportaturi huwiex inkonsistenti
mad-dispożizzjonijiet tal-Artikoli 6,10 u 9.2 tal-Ftehim dwar
l-Anti-dumping tad-WTO, dan jiddependi mill-eżistenza ta’ numru ta’
sitwazzjonijiet li jkunu jindikaw li, għalkemm distinti legalment, tnejn
jew aktar mill-esportaturi jkunu f’tali relazzjoni li dawn għandhom
jiġu ttrattati bħala entità unika. Dawn is-sitwazzjonijiet
jistgħu jinkludu: (i) l-eżistenza ta’ konnessjonijiet korporattivi u
strutturali bejn l-esportaturi, bħalma huma kontroll, sjieda t’ishma u
ġestjoni komuni; (ii) l-eżistenza ta’ konnessjonijiet korporattivi u
strutturali bejn l-Istat u l-esportaturi, bħalma huma kontroll, sjieda
t’ishma u ġestjoni komuni; u (iii) kontroll jew influwenza materjali
mill-Istat fir-rigward tal-ipprezzar u l-produzzjoni. F’dan ir-rigward,
it-termini fl-emendi proposti li jirriflettu dawn is-sitwazzjonijiet għandhom
jiġu applikati fid-dawl tal-kjarifiki tal-Korp tal-Appell mingħajr
preġudizzju għat-termini bl-użu ta’ formulazzjoni l-istess jew
simili f’dispożizzjonijiet oħra tar-Regolament Bażiku dwar
l-Anti-Dumping.
(5)              
Fit-18 ta’ Awwissu 2011 l-Unjoni Ewropea nnotifikat
lid-DSB li biħsiebha timplimenta r-rakkomandazzjonijiet u
d-deċiżjonijiet tad-DSB f’din it-tilwima b’mod li tirrispetta
l-obbligi tagħha fir-rigward tad-WTO. 
(6)              
Għal dak l-iskop, huwa neċessarju li
jiġu emendati d-dispożizzjonijiet tal-Artikolu 9(5) tar-Regolament
Bażiku dwar l-Anti-Dumping,
ADOTTAW DAN IR-REGOLAMENT:
Artikolu 1
Ir-Regolament (KE) Nru 1225/2009 huwa b’dan
emendat kif ġej:
1. L-Artikolu 9, il-paragrafu 5 għandu
jiġi sostitwit b'dan li ġej:
"5. Dazju ta' anti-dumping jiġi impost
f'ammonti xierqa f'kull każ, fuq bażi mhux diskriminatorja fuq
importazzjonijiet ta' prodott mill-għejun kollha li jinstab li kien
l-oġġett ta' dumping u li kkawża l-ħsara, ħlief
għall-importazzjonijiet minn dawk l-għejun li dwarhom ġew
aċċettati garanziji skont it-termini ta' dan ir-Regolament. 
Ir-Regolament li jimponi miżuri ta’
anti-dumping għandu jispeċifika d-dazju għal kull fornitur jew,
jekk dan ma jkunx prattikabbli, il-pajjiż fornitur ikkonċernat. Fornituri
li huma legalment distinti minn fornituri oħra jew li huma legalment
distinti mill-Istat jistgħu madankollu jkunu kkunsidrati bħala entità
waħda għall-għan tal-ispeċifikar dazju.
Għall-applikazzjoni ta’ dan il-paragrafu, jistgħu jitqiesu fatturi
bħalma huma l-eżistenza ta’ konnessjonijiet strutturali jew
korporattivi bejn il-fornituri u l-Istat jew bejn il-fornituri, il-kontroll jew
l-influwenza materjali mill-Istat fir-rigward tal-ipprezzar u l-produzzjoni,
jew l-istruttura ekonomika tal-pajjiż fornitur. "
Artikolu 2 
Dan ir-Regolament għandu jidħol fis-seħħ
[fit-…] jum wara l-pubblikazzjoni tiegħu f'Il-Ġurnal
Uffiċjali tal-Unjoni Ewropea.
Għandu jgħodd
għall-investigazzjonijiet kollha mibdija skont ir-Regolament (KE) Nru
1225/2009 wara d-data tal-bidu fis-seħħ ta' dan ir-Regolament.
Dan ir-Regolament għandu jorbot
fl-intier tiegħu u japplika direttament fl-Istati Membri kollha.
Magħmula fi Brussel, 
Għall-Parlament Ewropew                           Għall-Kunsill
Il-President                                                    Il-President
[1]               WTO, ir-Rapport tal-Korp tal-Appell, AB-2011-2,          
WT/DS397/AB/R, il-15 ta’ Lulju 2011. WTO, ir-Rapport tal-Bord,               
WT/DS397/R, id-29 ta’ Settembru 2010. Ir-rapporti jistgħu
jitniżżlu minn fuq il-websajt tad-WTO
(http://www.wto.org/english/tratop_e/dispu_e/cases_e/ds397_e.htm)
[2]               ĠU L 343, 22.12.2009, p. 51.
[3]               WTO, ir-Rapport tal-Korp tal-Appell, AB-2011-2,          
WT/DS397/AB/R, il-15 ta’ Lulju 2011. WTO, ir-Rapport tal-Bord,               
WT/DS397/R, id-29 ta’ Settembru 2010. Ir-rapporti jistgħu
jitniżżlu minn fuq il-websajt tad-WTO
(http://www.wto.org/english/tratop_e/dispu_e/cases_e/ds397_e.htm)
[4]               ĠU L 343, 22.12.2009, p. 51.